ወጣቱ ትውልድ  የአባቶቹን  አደራ ለመወጣት  መትጋት እንደሚገባው ተገለጸ
አሁን ያለው ወጣቱ ትውልድ የቀደሙት አባቶቹ ያስረከቡትን አደራ ለመወጣት የበለጠ መትጋት  እንደሚጠበቅበት  የተለያዩ የአዲስ አበባ ወጣቶች ገለጹ ። በትናንትናው ዕለት 121ኛውን የአድዋ  ድል በተከበረበት  ወቅት ዋኢማ ያነጋገረው የአዲስ አበባ ነዋሪ የሆነው ወጣት ያሬድ ነጋሽ እንደገለጸው  ወጣቱ ትውልድ የቀደሙት አባቶቻችን ከፍተኛ ተጋድሎ በመፈጸም ያቆዩልን የአገር አደራ ለመወጣት ይበልጥ በልማቱ መንቀሳቀስ ይጠበቅበታል ።አባቶች ለመጪው ትውልዶች በሙሉ የኩራት ምንጭ የሆነውን የአድዋን ድል ለመጎናጸፍ  ከዳር ዳር በአንድነትና በመነሳት የኢትዮጵያን ሉዓላዊነትን በማስከበር ለቀጣይ ትውልድ በታላቅ አደራ አስረክበዋል ያለው ወጣት ያሬድ የአሁኑ ትውልድ አገሩን ከድህነት የማላቀቅ ትግል በማካሄድ አደራው መወጣት ይገባዋል ብሏል ።የአዲስ አበባ ከተማ ነዋሪ ወጣት ዳንኤል ጥበቡ በበኩሉ የአድዋ ድል በዓልን ከየትኛውም የአገሪቱ በዓላት አስበልጦ እንደሚያየውና ልዩ ትርጉም እንደሚሠጠው በመጠቆም የአድዋ ድልን የአንድነት ተምሳሌትነት ቀጣይ ትውልዶች ተምረውበት ለአገር ግንባታ እንዲያውሉት ጥሪ አቅርቧል ።በተለይ በአሁኑ ወቅት ወጣቱ ከፊት ለፊቱ የተደቀነ ጦርነት ባይኖርም ከፊት ለፊቱ  የተደቀኑበትን ድህንትና ኋላ ቀርነት  ለማሸነፍ  ከአያቶቹ የተማረውን የአንድነት መንፈስና አልበገር ባይነት ተግባራዊ በማድረግ ቁርጠኝነቱን ማሳየት ይገባዋል ብሏል ።ሌላው የአዲስ አበባ ወጣት ደበበ ተስፋዬ የቀደሙት አባቶች በአልገዛም ባይነት  የጣሊያን ጦርን በአድዋ ተራሮች ላይ አሳፍረው መመለሳቸው  በተለይ በአሁኑ ወቅት ለተለያዩ  የባዕድ አገር የባህል ወረራ ለተገዛነው እየተጋለጥን   ላለነው ትውልድ ትልቅ ትምህርት እንደሚሆን አስረድቷል ።እንደ ወጣት ደበበ  ገለጻ የቀደሙት አባቶቻችን የጀግንነት መንፈስ አሁንም በደማችን ውስጥ ቢኖርም  ወጣቱ ትውልድ ተግባራዊ እንቅስቃሴ በማድረግ ብዙ ሥራዎች የሚጠብቁት መሆኑንና በታላቁ ህዳሴ ግድብ ግንባታ የጀመረውን  ሁሉን አቀፍ ንቁ ተሳትፎ ይበልጥ በማጠናከር የአባቶቹን ታሪክ መድገም እንደሚገባው ገልጿል ።         